de Adrian N Ionescu 4.9.2017

Românii au înregistrat cel mai mare spor al Produsului Intern Brut (PIB) per capita dintre ţările Europei Centrale şi de Est, în 2016 faţă de 2003, chiar dacă majoritatea acestora aveau să intre oficial în Uniunea Europeană încă din 2004, iar România avea să adere abia în 2007, potrivit datelor Băncii Mondiale.

Creşterea PIB per capita a fost de peste 241% în România în 2016 faţă de 2003, în preţuri curente în dolari SUA, mult superioară celei a Poloniei (peste 117%), a Slovaciei (90%), Cehiei (87%) sau Ungariei (51%).

De observat, însă, un fenomen interesant: Polonia și Slovacia au înregistrat avansuri spectaculoase încă înainte de aderarea la UE – cu cresteri de 614%, respectiv 588%, față de anul 1990. România a înregistrat, în același context, un avans de 464% în 2016 față de 1990.

România (ca şi Bulgaria, de altfel) a profitat de perspectiva aderării, chiar mai mult decât de aderarea însăși, criza declanşată în 2008 având, ce-i drept, o contribuție importantă la diminuarera avântului.

Astfel că, sporurile de creştere PIB per capita ale românilor şi bulgarilor din 2016 faţă de anul premergător aderării (2006), deşi în continuare cele mai mari (aproape 63%), s-au redus de şase, respectiv de trei ori, față de cele înregistrate față de 2003.

Față de 1990 , sporul de creștere al PIB per capita al românilor (464%) a fost al treilea cel mai mare după cel al polonezilor (615%), respectiv cel al slovacilor (589%).

România nu a mai repetat niciodată sporul de creştere din primul an al aderării, cel mai mare din istoria sa, de 41% faţă de 2006, până la un PIB per capita de 8.214 dolari SUA în preţuri curente. E drept, au fost anii de stimulare puternică a consumului, pe baza creditelor oferite cu o mare lejeritate de bănci și executate pe bază de importuri.

Şi, în fapt, nici nu a mai fost atins nivelul de 10.136 dolari PIB per capita din 2008, anul trecut indicatorul oprindu-se la 9.474 dolari, cu doar 15% mai mult decât în 2007.

Totuşi, cu un PIB per capita de 10.020 dolari, anul 2014 s-a apropiat cel mai mult de nivelul maxim din 2008.

Celelalte ţări nou intrate în UE au repetat evoluţia României, cu variaţii de amploare şi la niveluri absolute mai mari de PIB per capita.